सामाजिक बहिष्कार के बाद पत्नी के शव को साइकिल पर लेकर घूमता रहा बुजुर्ग, पुलिस ने की मदद
जौनपुर जिले में इंसानियत को शर्मसार करने वाली एक घटना में कोविड-19 के कारण दम तोड़ने वाली अपनी पत्नी का ग्रामीणों द्वारा अंतिम संस्कार करने से मना किए जाने के चलते एक बुजुर्ग को शव मजबूरन साइकिल पर लादकर ले जाना पड़ा।
जौनपुर (उत्तर प्रदेश): जौनपुर जिले में इंसानियत को शर्मसार करने वाली एक घटना में कोविड-19 के कारण दम तोड़ने वाली अपनी पत्नी का ग्रामीणों द्वारा अंतिम संस्कार करने से मना किए जाने के चलते एक बुजुर्ग को शव मजबूरन साइकिल पर लादकर ले जाना पड़ा। सोशल मीडिया पर घटना की हृदय विदारक तस्वीरें वायरल हो रही हैं। एक तस्वीर में बुजुर्ग व्यक्ति साइकिल पर अपनी पत्नी का शव ले जाते दिख रहा है जो रास्ते में गिर गया। एक अन्य फोटो में महिला का शव बीच सड़क पर पड़ा हुआ और बुजुर्ग व्यक्ति सड़क के किनारे सर पकड़े बैठा हुआ दिख रहा है। बाद में पुलिस ने बुजुर्ग की मदद की और शव को श्मशान घाट पहुंचा कर विधि विधान से उसका अंतिम संस्कार कराया।पुलिस सूत्रों ने बृहस्पतिवार को बताया कि यह वाकया मड़ियाहूं थाना क्षेत्र के अकबरपुर गांव में पेश आया जहां 70 वर्षीय बुजुर्ग तिलकधारी की पत्नी की गत 26 अप्रैल को जिला अस्पताल में कोविड-19 संक्रमण की वजह से मृत्यु हो गई थी। उसके बाद शव को एंबुलेंस के जरिए उसके गांव भेजा गया था। मड़ियाहूं के थानाध्यक्ष मुन्नालाल धुसिया ने बताया कि जैसे ही तिलकधारी की पत्नी का शव गांव पहुंचा, ग्रामीणों ने कोरोना वायरस के डर से उसका अंतिम संस्कार करने से मना कर दिया।इसके बाद तिलकधारी ने खुद ही अंतिम संस्कार की ठानी और अपनी पत्नी के शव को साइकिल पर रखकर श्मशान घाट ले जाने की कोशिश की मगर साइकिल पर शव को ले जाना संभव नहीं था और असंतुलन की वजह से शव रास्ते में ही गिर गया। थानाध्यक्ष ने बताया कि सूचना मिलने पर पुलिस फौरन मौके पर पहुंची और जौनपुर के राम घाट पर शव का अंतिम संस्कार कराया।